kardosdrur/scandi-wiki huggingface dataset:
Ole Kirketerp Madsen

Ole Madsen (født 14. november 1958) er en dansk tidligere landsholdsspiller i fodbold. Ole Madsen var forsvarsspiller, fortrinsvis som venstre back.

Ole Madsen spillede for Esbjerg fB, da han i 1980 debuterede på landsholdet. I alt spillede han 18 A-landskampe.

Landsholdskarriere 
Debuterede i udekampen mod Schweiz (1-1), hvor Sepp Piontek stillede med et hold udelukkende af hjemlige spillere. Den 21-årige Ole Madsen fra Esbjerg debuterede som venstre back. Det meste af 1981 og 1982 var han fast venstre back – også når Danmark stillede med alle udlandsprofferne. Efter skiftet til Brøndby i 1983 blev det til yderligere fem kampe. Ole Madsen startede inde i 16 kampe, heraf 13 som venstre og tre som højre back. Den hurtige back opnåede desuden 12 kampe på U-landsholdet (1977-1979).

Seniorkarriere 
Ole Madsen med det forpligtende navn var en hurtig og idérig back. På hans visitkort i Esbjerg stod der i 1978; "En humørfyldt og glad dreng, der elsker at indhente forwards, der tror, de er hurtigere". Han var en moderne back, der også kunne medvirke i det offensive. Han var ungdomsspiller i Esbjerg og kom på 1. holdet som 19-årig. Som 20-årig var han med til at vinde  DM med Esbjerg (1979). Senere var han med til at vinde DM med Brøndby i 1985, 1987 og 1988 – alle tre gange som venstre back. I 1980 blev han kåret til Årets spiller i Esbjerg og i 1986 Årets spiller i Brøndby.

Da Ole Madsen skiftede fra Esbjerg til Brøndby var han ansat i Danske Bank, og det vedblev han med at være i en periode. Han gjorde tjeneste i 3191 Hundige afdeling. Måtte til sidst droppe banken, da kravet til træningsmængden blev øget.

Øvrige oplysninger 
Ole Madsen er gift med Bente, der udmærker sig ved at være datter af mureren Erik Terkelsen fra Esbjerg, der spillede 17 landskampe i 1950-57. I opgøret med svigerfar vandt Ole Madsen således 18-17 i antal landskampe. Til gengæld vandt svigerfar 1530-1396 i antal spilleminutter. Målregnskabet sluttede 0-0.

Ole Kirketerp Madsen bor i Tornbjerg ved Odense.

Fodboldspillere fra Danmark
Fodboldspillere fra Esbjerg fB
Fodboldspillere fra Brøndby IF
Fodboldlandsholdsspillere fra Danmark
Personer fra Esbjerg
Lille Skensved

Lille Skensved er en lille stationsby på jernbanelinjen Lille Syd på Østsjælland med  ca. syv kilometer nordvest for Køge i den nordlige udkant af Køge Kommune. Navrbjerg – den nordøstligste del af byen – ligger i Solrød Kommune. Byen ligger i Højelse Sogn og hører til Region Sjælland.

Den altdominerende virksomhed i byen er CP Kelco – i folkemunde kendt som "Pektinfabrikken". Den fremstiller pektin af citrusskaller og tang fra egen produktion. Fabrikken er den største af sin slags i verden. Den er udflyttet fra Frederiksberg i 1947.
Sydvest for Lille Skensved i retning mod Ejby ligger det privatejede Landbomuseet Lundekrog.

Blandt kendte bysbørn kan nævnes den tidligere verdensmester i Hiphopmix DJ Noize – med det borgerlige navn Kim Sæther.

Befolkningsudvikling 

Lille Skensved Stationsby havde 309 indbyggere i 1925, 301 i 1930, 355 i 1935 og 350 indbyggere i 1940. I 1930, da byen havde 301 indbyggere, var fordelingen efter næringsveje følgende: 47 levede af landbrug, 96 af håndværk og industri, 51 af handel og omsætning, 44 af transport, 1 af immateriel virksomhed, 21 af husgerning, 40 var ude af erhverv og 1 havde ikke oplyst næringsgrundlag.

Lille Skensved fortsatte sin udvikling efter 2. verdenskrig: i 1945 havde byen 369 indbyggere, i 1950 451, i 1955 445, i 1960 457 og i 1965 714 indbyggere.

Kilder

Eksterne henvisninger 
 Lille Skensved Info
 Satellitfoto fra WikiMapia

 
Byer og bydele med genforeningssten
Havdrup

Havdrup er en stationsby på Østsjælland med  i Havdrup Sogn mellem Roskilde og Køge. Byen ligger ved jernbanelinien Lille Syd. Havdrup hører til Solrød Kommune i Region Sjælland. 

I Havdrup er der en folkeskole, Havdrup Skole. Der er ca. 530 elever på skolen.
Havdrup Kirke ligger i den lille landsby Gammel Havdrup ca. 3 km øst for stationsbyen.

I Havdrup findes et mindre butikscenter med to dagligvarebutikker.

Etymologi 
Endelsen -drup viser, at der er tale om en torp, en udflytterbebyggelse.

Historie 

Havdrup var en landsby sandsynligvis fra middelalderen. I 1682 bestod landsbyen af ni gårde. Det dyrkede areal udgjorde 409,8 tønder land skyldsat til 64,50 tønder hartkorn. Dyrkningsformen var tovangsbrug med omdriften 1/1.

I 1870 anlagdes jernbaneforbindelsen mellem Roskilde og Køge med station ca. 2,5 km vest for Havdrup landsby ved Ulvemose Huse. Omkring 1870 blev byen beskrevet således: "Byen Havdrup ved Landevejen mellem Roeskilde og Kjøge , med Kirken, Præstegaard, Skole, .. Havdrup Veirmølle med Bageri og Kro med Kjøbmandshandel, Jernbanestation midtveis mellem Roeskilde og Kjøge." Stationen kom således til at ligge ved møllen, der hidtil havde ligget alene i ejerlavets vestlige del.

Omkring år 1900 blev byen beskrevet således: "Havdrup, ved Landevejen mellem Roskilde og Kjøge, med Kirke, Præstegd., Skole og Mølle. Ulvemosen med Havdrup Jærnbanestation samt Telegrafstation og Postekspedition, Missionshus (opf. 1894), Privatskole i Forb. med et Forsamlingshus, Lægebolig, Kro, Mølle, Bageri, Savværk, Købmandshandeler m.m."

I 1906 havde Havdrup stationsby 403 indbyggere, i 1911 476 indbyggere, i 1916 542 indbyggere og 108 gårde og huse. 

I mellemkrigstiden fortsatte byens udvikling: i 1921 803 indbyggere og 172 gårde og huse, i 1925 836 indbyggere, i 1930 709 indbyggere i 218 husstande, i 1935 845 indbyggere og 258 husstande, i 1940 873 indbyggere og 265 husstande. I 1930, da byen havde 709 indbyggere, var fordelingen efter næringsveje følgende: 119 levede af landbrug, 298 af håndværk og industri, 67 af handel og omsætning, 51 af transport, 27 af immateriel virksomhed, 51 af husgerning, 89 var ude af erhverv og 7 havde ikke oplyst næringsgrundlag.

Efter 2. verdenskrig fortsatte byens udvikling: i 1945 873 indbyggere i 297 husstande, i 1950 973 indbyggere og 307 husstande, i 1955 945 indbyggere i 317 husstande, i 1960 1.048 indbyggere, i 1965 1.205 indbyggere.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975),

Eksterne henvisninger 
 Havdrup Website
 Havdrup Skole

 
Byer og bydele med genforeningssten
Gadstrup

Gadstrup er en stationsby på Østsjælland med , beliggende i Gadstrup Sogn. Byen ligger i Roskilde Kommune og tilhører Region Sjælland.

Byen ligger på jernbanestrækningen Lille Syd sydøst for Roskilde og rummer bl.a. en skole, Dagli'Brugsen, postbutik, fritidscenter, samt Gadstrup Fritids- og Ungdomsklub.

Gadstrup har også adskillige foreninger og frivillige organisationer, såsom FDF, spejdere, Gadstrup Idrætsforening, Gadstrup Motion, GIFs Venner og lignende.

Før 2007 var Gadstrup næststørste by i den tidligere Ramsø Kommune.

Kilder 

Byer i Roskilde Kommune
Rosenfeldt

Rosenfeldt er dannet i 1774 af Reinhard Iselin, som en hovedgård. Gården ligger i Kastrup Sogn i Vordingborg Kommune. Hovedbygningen er opført i 1868-1870 ved H.S. Sibbern og ombygget i 1882 ved H.C. Glahn og muremester Christian Peder Wienberg. Christian Joseph Zuber opførte det endnu eksisterende ladegårdanlæg i klassicistisk stil 1776-77.

Rosenfeldt Gods er på 2315 hektar med Øbjerggård, Knudsskovgård, Oregård og Trehøje

Ejere af Rosenfeldt 

 (1664-1670) Frederik 3.
 (1670-1699) Christian 5.
 (1699-1730) Frederik 4.
 (1730-1746) Christian 6.
 (1746-1766) Frederik 5.
 (1766-1774) Christian 7.
 (1774-1781) Reinhard Iselin
 (1781-1803) Anna Elisabeth Reinhardsdatter Iselin gift de le Calmette
 (1803) Jens Lind
 (1803-1805) Frederik Hoppe
 (1805-1809) Rasmus Lange / Frederik Hastrup
 (1809-1844) Frederik Hastrup
 (1844-1871) Oscar O'Neill Oxholm
 (1871-1882) Adelaide Marie O'Kelly gift Oxholm
 (1882-1914) Carl Arthur George O'Neill Oxholm (søn)
 (1914-1935) Sophie Marguerite von Bech gift Oxholm
 (1935-1949) Oscar Ludvig Fritz Adolf O'Neill Oxholm (brors søn)
 (1949-1991) Elsa Sonja Sigrid Oxholm gift Tillisch (datter)
 (1991-2019) Oscar Peter Oxholm Tillisch (søn)
(2019-) Nicolai Oxholm Tillisch (søn)

Eksterne henvisninger 

 Rosenfeldt Gods

Kilder 

J. P. Trap: Danmark 5.udgave, Kraks Landbrug Christian Peder Wienberg

Herregårde i Vordingborg Kommune
Fredede slotte og herregårde i Danmark
Fredede bygninger, konstruktioner og anlæg i Vordingborg Kommune
Herregårde i Præstø Amt
Parisertoast

Parisertoast kommer fra Frankrig, hvor den hedder en croque-monsieur. Den  består af ost og skinke mellem to skiver toastbrød og stegt på pande eller grillet. Den serveres normalt med smeltet comté over.

I Frankrig findes også en croque-madame. Det er en croque-monsieur med et spejlæg på.

Parisertoasten blev populær i Danmark i en frossen udgave, der bare skulle varmes i en speciel ovn. Den fandt hurtigt ud til ungdomsklubber og cafeterier og blev meget populær blandt unge mennesker.

Historie 
I 1910 blev en croque-monsieur serveret første gang på en café på Boulevard des Capucines i Paris. Det menes, at ideen til den kommer fra Australien og Indonesien, hvor man har benyttet ristet brød på samme måde. Ordets oprindelse er uklar; croque betyder også grillet/sprød på fransk, men hvordan monsieur og madame er kommet til vides ikke.

Varianter 
Af andre slags toast er "Cowboytoast" og "Hawaii Toast".

Kilder 

Sandwich
Mad fra Frankrig
Nødstrømsanlæg

Et nødstrømsanlæg (forkortet UPS fra engelsk Uninterruptible power supply, på dansk: Uafbrudt Strømforsyning), også kendt som et backup batteri, er en anordning til at sikre levering af en uafbrudt strømforsyning til det tilkoblede udstyr ved at levere strøm fra en separat kilde i tilfælde af elnetstrømafbrydelse.

Langt de fleste nødstrømsanlæg anvender VRLA-blyakkumulatorer.

Der er flere forskellige typer af nødstrømsanlæg:
 Off-line, standby – Fordele: "Simpel og billig". Ulemper: Leder transienter igennem til belastningen, medmindre effektiv filtrering foretages internt eller eksternt.
 Line-interactive – Fordele: Blokerer transienter fra elnettet til belastningen. Ulemper: Dyrere.
 On-line double conversion – Fordele: Blokerer transienter fra elnettet til belastningen.
Et off-line nødstrømsanlæg ligger stille indtil et strømnedbrud, hvorpå den skifter den normale strømforsyning ud med dens egen strømkilde, nærmest med det samme. Et on-line nødstrømsanlæg leverer derimod konstant strøm til det tilkoblede udstyr fra dets reserver alt imens reserverne genoplades via den normale strømforsyning. Et on-line nødstrømsanlæg er på denne måde bedre beskyttet imod alle typiske strøm problemer.

Et nødstrømsanlæg, ser man ofte anvendt indenfor IT-branchen til sikring af eksempelvis computere (i serverrum) eller telekommunikationsudstyr ved et uanmeldt strømnedbrug som kan resultere i datatab eller seriøse forstyrrelser i en virksomhed. Nødstrømsanlæg leveres i forskellige størrelser, hvor de største normalt samarbejder med generatorer.

Effektelektronik
Elektrisk energilagring
Datasikkerhed
John T. Lauridsen

John Thorsten Lauridsen (født 28. december 1951) er mag.art. i historie fra Aarhus Universitet, dr.phil. fra Aarhus Universitet 1987 og forskningschef ved Det Kongelige Bibliotek, medlem af Det kongelige danske Selskab for Fædrelandets Historie siden 2004. Han modtog i 2013 Kulturministeriets Julius Bomholt Prisen.

Han har skrevet talrige bøger og artikler om 1600-tallets historie og har i flere år forsket i besættelsestidens og den danske nazismes historie og udgivet flere afhandlinger. Blandt de vigtigste kan nævnes:

 Marselis Konsortiet: En studie over forholdet mellem handelskapital og kongemagt i 1600-tallets Danmark, disputats, Jysk Selskab for Historie, 1987
 Klatterup – et arbejderkvarter i Esbjerg 1890 – 1990, 1992
 De danske nazister 1930 – 1945. En forskningsoversigt, 1995
 Oscar Bruun – læge i pionertidens Esbjerg, 1996
 Fra udstødte til anbragte 1500 – 1950. Marginalgruppeforskning i Danmark, 1996
 Krig, købmænd og kongemagt –og andre 1600-tals studier, Museum Tusculanums Forlag, 1999
 Samarbejde og modstand, Danmark under den tyske besættelse 1940-45. En bibliografi, 2002 med senere tillæg
 Dansk nazisme 1930-45 – og derefter, Gyldendal, 2002
 Nazism and the Radical Right in Austria 1918 – 1934, 2007
 Sammen med Helge Paludan m.fl.: Århus bys historie – fra vikingetid til nutid.

Han har redigeret og udgivet:
 sammen med Niels Kayser Nielsen og Tønnes Bekker-Nielsen: Verdens Historie, bd. 1: Fra Oldtiden til 1750, Gads Forlag, 1994.
 sammen med Henrik Horstbøll: Den trykte kulturarv. Pligtaflevering gennem 300 år. 1998
 sammen med Hans Kirchhoff og Aage Trommer: Gads leksikon om dansk besættelsestid 1940-45, Gads Forlag, 2002
 ”Føreren har ordet!” Frits Clausen om sig selv og DNSAP, Museum Tusculanums Forlag, 2003
 Vilhelm Bergstrøm: ”En Borger i Danmark under Krigen. Dagbog 1939-45, Gads Forlag, 2005, to bind, 1.192 sider
 sammen med Hans Kirchhoff og Aage Trommer: Hvem var hvem 1940-1945, Gads Forlag, 2005
 Over stregen – under besættelsen, Gyldendal, 2007. .
 redaktør af Historisk Tidsskrift fra 2007
 sammen med Mikkel Kirkebæk: "Et liv uden fædreland" Søren Kams erindringer, Lindhardt og Ringhof, 2015. 

Historikere fra Danmark
Faglitterære forfattere fra Danmark
Redaktører fra Danmark
Bibliotekarer fra Danmark
Besættelsestidens historikere
Danskere i 1900-tallet
Danskere i 2000-tallet
Dansksprogede forfattere fra Danmark
Personer i Kraks Blå Bog
Maddie Fitzpatrick

Madeline Margaret Genevieve Miranda Catherine Fitzpatrick eller blot kaldet Maddie er en fiktiv figur i Disney Channels tv-serie Zack og Cody's Søde Hotelliv. Hun spilles af Ashley Tisdale.

Baggrund
Maddie er en 17-årig pige som bor i Boston, Massachusetts over for "Fenway Park". Hun arbejder som en slikpige hos "The Tipton Hotel", men tjener kun 6$ om ugen, hvilket hun er utilfreds med. Hun bor sammen med sine forældre, bedsteforældre og lillebror Liam i en lejlighed. Maddie går tit med sin "Tipton" uniform, ofte med et af sin fars slips som tilbehør. Hun er kendt for at være klog, sarkastisk, ufølsom og spøgefuld. Maddie er hverken rig eller meget fattig, i modsætning til hendes veninde London Tipton, som er en rig arving. Maddie bliver somme tider behandlet som en tjener af London, men de har stadig et stærkt venskab. En af tvillingerne, Zack, er helt vild med hende og hilser næsten altid på hende ved at sige: "Hey Sweet Thing" (Dansk: "Hej sukker mus). Hun arbejder også i "Cluck Bucket" som kassedame og er Tiptons midlertidige børnepasser

Maddie har altid ønsket sig at rejse til Paris, lige siden hun planlagde en rejse dertil til hendes forældre på deres 25-års bryllupsdag. Hun vil godt læse jura. Maddie er halv irer og er bange for onde nisser. London Tiptons stedmor Brandi Tipton kan godt lide Maddie og lader hende kalde hende "Mor". Hun lider af astma og er forsangeren for et band, der hedder "Water Works". Hun er gode venner med Raven Baxter (That's So Raven) og Hannah Montana (Hannah Montana).

Kærlighedsforhold
 Zack er helt vildt forelsket i Maddie, men det er Maddie ikke pga. deres aldersforskellen, men hun har lovet ham, at hun vil danse med ham til hans "School Prom" (Dansk: skolebal).
I det første afsnit, Hotel Hangout er Maddie kæreste med hotellets livredder, men dropper ham, fordi han kun taler om vand.
I afsnittet Maddie Checks In, bliver hun kæreste med en rig dreng, Jason, men de slår op fordi han må rejse hjem og derefter hører man ikke mere om ham.

Trivia
Maddie arbejder på "The Tipton Hotel" som slikpige, hvor hun sælger aviser, slik, tidsskriftter osv. Senere begynder hun får hun også arbejde som barnepige på hotellet.

Maddie er meget jaloux på den rige London Tipton, selvom de er de bedste veninder. Men den dag, hvor London bliver fattig og må bo hos Maddie i et stykke tid, lærer Maddie, at London er gået glip at mange gode ting, netop fordi hun er rig.

Maddie er meget klog og får næsten altid 13-taller og har aldrig fået en eftersidning eller gjort noget forkert. Hun har altid hørt efter lærerne og de voksne. Men den dag, hvor London starter i hendes skole får hun en eftersidning, fordi de havde klædt sig ud som nonner og havde pjækket fra en anden eftersidning.

Eksterne henvisninger 
 

Tv-seriefigurer
Dampskibet Alexandra

Dampskibet Alexandra er Flensborgs maritime vartegn og Tysklands ældste salondamper. 

Skibet er bygget i april 1908 i Hamborg, hvor prinsesse Alexandra Viktoria af Slesvig-Holsten-Sønderborg-Glücksborg døbte skibet efter sig selv. I samme år blev dampskibet indsat i trafik på færgeruterne på Flensborg Fjord. Under 1. verdenskrig sejlede skibet for den tyske krigsmarine. 

Efter grænsedragningen i 1920, hvor grænsen mellem Danmark og Tyskland kom til at løbe midt i fjorden, fortsatte dampskibet med at sejle på de samme havne som hidtil.

I 1975 blev skibet taget ud af drift. Skibet blev restaureret og tilbyder siden 1988 sejlture hver sommer til Lyksborg, Okseøerne og andre steder langs Flensborg Fjord.

Eksterne henvisninger

  Dampskibet Alexandra 

Alexandra
Alexandra
Alexandra
Alexandra
Museumsskibe
Kultur i Flensborg
Rødhus

Rødhus er en mindre bebyggelse i Hune Sogn, ved kysten få kilometer syd for Blokhus i Jammerbugt Kommune, Region Nordjylland.

I Rødhus ligger Rødhus Kirke. Ligeledes eksisterer bygningen, der husede redningsstationen, fortsat, om end den nu anvendes som sommerhus.

Tidligere var bebyggelsen præget af de traditionelle erhverv, landbrug og fiskeri, men fra ca. 1960 og frem er stort set al beboelse overtaget af turister. En af årsagerne hertil var bl.a. at Klitvæsenet og Det danske Hedeselskab på vegne af Landbrugsministeriet erhvervede omfattende arealer, der for store deles vedkommende blev udlejet som sommerhusgrunde. Således er der i Rødhus-området sommerhuse beliggende på såvel privatejede som statsejede grunde. De sidstnævnte administreres nu af Skov- og Naturstyrelsen.

Der er klart formulerede regler for sommerhusenes størrelse, form og udseende, hvad angår huse på de offentligt ejede arealer.

I cirka 300 år fra 1500 til 1800 var området offer for en ødelæggende sandflugt, hvilket gav navn til et område umiddelbart syd for Rødhus, Sandmosen.

Ligeledes syd for Rødhus ligger ud mod kysten Rødhus Klit Feriecenter, der blev opført i 1960 af Dansk FolkeFerie. Sommerhusbebyggelsen blev solgt til private i 2012 og svømmehallen nedlagt få år senere.

Mod syd ligger Tranum skydeterræn, øvelsesplads for Flyvevåbnet.

Flere områder i  klitlandskabet mellem Løkken og Rødhus er fredede så sommerturister og naturgæster stadig har mulighed for at opleve lidt af landskabets oprindelige udseende.

Eksterne henvisninger 

 Rødhus  på Visitnordjylland.dk

Byer ved Vesterhavet
Lokaliteter i Jammerbugt Kommune
Ekstase

Ekstase (græsk έκστασις ekstasis) er en tilstand af "henrykkelse", hvor individets oplevelse af sig selv som individ forsvinder.

Ekstase kan også betyde en tilstand af vild begejstring.

Referencer 

Livsfilosofi
Filosofi
Følelser
Spiritualitet
Knud Foldschack

Knud Foldschack (født 4. juni 1952 i København) er en dansk advokat.

Søn af skibsreder Knud Foldschack og restauratrice Inez Johansen. Knud Foldschack er gift med advokat Lulla Forchhammer.
Han har en bror der også hedder Knud Foldschack.
At både far og de to brødre hedder det samme har ført til mange misforståelser.

I sine unge år arbejdede han i faderens rederi Viking Baadene inden han tog HF i 1973 og siden læste til cand.jur. på Københavns Universitet 1981.

Ansat som juridisk medarbejder i Københavns Kommune, Miljø- og Levnedsmiddelkontrollen 1977-80. Advokatfuldmægtig, dels hos advokat Per Walsøe, dels i eget firma 1981-84. Selvstændig advokat i Advokatfirmaet Paabøl & Foldschack, Kbh. 1982-2002.
Knud Foldschack driver sammen med Lulla Forchhammer, Christian Dahlager og Line Barfod advokatfirmaet Foldschack & Forchhammer, (stiftet 2003).

Formand for bestyrelsen i Solhvervfonden, Ainyahitafonden, Øllingegaard Mejeri, Kirk/Søvind Mejeri A/S, Fonden Ecofarma (Gdansk), Billetsamfonden, Grennessmindefondene. Medlem af bestyrelsen i Promilleafgiftsfonden fra 2004. Bestyrelsesformand for Akademiet For Utæmmet Kreativitet (AFUK). Direktør og medejer af Ecohouse Bulgarien Ltd.

Knud Foldschack er advokat for Fonden Jagtvej 69, stiftet for at kunne købe ejendommen Jagtvej 69 for derefter at forære den til de unge i Ungdomshuset, samt for christianitterne på Christiania. Blev et offentligt ansigt i vinteren 2006-2007, da han var talsmand for fonden der forsøgte at købe Ungdomshuset i København tilbage fra frikirken Faderhuset, og som senere forsøgte at købe et nyt hus af Københavns Kommune, der kunne fungere som ungdomshus.

I 2014 modtog Knud Foldschack Hal Koch-prisen.

Bibliografi 
 Håndbog i Jura for kollektiver, Politisk Revy, 1986

Noter

Kilder

Eksterne henvisninger 
 Hjemmeside for Advokaterne Foldschack · Forchhammer · Dahlager

Advokater fra Danmark
Personer fra København
Personer i Kraks Blå Bog
Modtagere af Hal Koch-prisen
Fonden Jagtvej 69

Fonden Jagtvej 69 er en fond stiftet for at købe det tidligere Ungdomshus, der indtil 5. marts 2007, lå på adressen Jagtvej 69 på Nørrebro i København. Huset var ejet af frikirken Faderhuset, men var besat af unge mennesker, der på trods af rettens ord om det modsatte mente at have brugsret til huset. Fonden Jagtvej 69 driver nu det nye ungdomshus på Dortheavej 61 i København NV.

I fondens bestyrelse sidder bl.a. advokaten Knud Foldschack.

Eksterne kilder/henvisninger 
 
 
 

Jagtvej 69
Aktivisme i Danmark
Nørrebro
Hiroaki Zakoji

Hiroaiki Zakoji, 座光寺公明, (født 20. januar 1958 i Tokyo, død 29. januar 1987) var en japansk komponist og pianist. Han voksede op i Hokkaido.

Uddannelse 
Han lærte at komponere ved Masanobu Kimura, da han var gymnasieelev i Hokkaido. Han studerede derefter på Kunstinstituttet på Nihon University i Tokyo, lærte at komponere hos Kiyohiko Kijima og at spille klaver hos Midori Matsuya. Desuden studerede han komposition ved Roh Ogura i Kamakura.

Karriere 
I 1982 oprettede han ensemblet Tokyo Shin-Wagaku Consort, der jævnligt spillede hans egen og andre unge komponisters musik. I 1985 medvirkede han i IGNM’s (Internationale Gesellschaft für Neue Musik) koncert i Basel, Schweiz. I april 1986 vendte han tilbage til Basel, hvor han komponerede og opførte sin Op. 36 Piano Pjece III. Desuden rejste han til Spanien og Danmark og skrev et essay til et musiktidsskrift. I juni 1986 var han én af finalisterne i "The Buddhist International Music Competition" i Tokyo, og hans Op. 18 ”Continuum” blev uropført af Tokyo Symfoniorkester under ledelse af Hiroyuki Iwaki.

Eftermæle 
Han døde blot få dage efter sin 29 års fødselsdag af et akut hjertestop d. 29. januar 1987 i Tokyo.

Han efterlod sig 38 værker fra sit korte liv (1958-1987)

Eksterne henvisninger 
 Publikation: Op.27 Mono-morphology II (1983) af Japan Federation of Composers (JFC)
 http://www.jfc-i.org/english/others/jfc.htm 

Alle hans værker og bånd er bevaret i "Dokumentationscentret for Moderne Japansk Musik" i Tokyo
 http://www.mlaj.gr.jp/members/jp/kindai.htm 

Hjemmeside til erindring af Hiroaki Zakoji
 http://www.ezakoji.com
 Hiroaki Zakoji – Musikdownloads

Komponister fra Japan
Klassiske komponister fra det 20. århundrede
Personer fra Tokyo
Personer døde af hjertestop
Koka

Koka (Erythroxylum coca) er en plante i familien Erythroxylaceae, som vokser i det nordvestlige Sydamerika.
Af bladene udvindes det narkotiske stof kokain.

Coca-slægten
Frilandsgartneri
Gartneriafgrøder
Kokain